กสิกรทำคลอดสินเชื่อดอก3%
กสิกรไทยรับลูก ธปท. ออกสินเชื่อดอกเบี้ยต่ำ วงเงิน 4 หมื่นล้านบาท ช่วยฟื้นฟูธุรกิจประสบอุทกภัย ดอกเบี้ยต่ำ 3%
13 เม.ย. 2555

กสิกรไทยรับลูก ธปท. ออกสินเชื่อดอกเบี้ยต่ำ วงเงิน 4 หมื่นล้านบาท ช่วยฟื้นฟูธุรกิจประสบอุทกภัย ดอกเบี้ยต่ำ 3% 
นายพัชร สมะลาภา รองกรรมการ ผู้จัดการ ธนาคารกสิกรไทย เปิดเผยว่า ธนาคารกสิกรไทยและธนาคารแห่งประเทศไทย (ธปท.) ได้ร่วมจัดสรรวงเงิน 4 หมื่นล้านบาท เพื่อดำเนินโครงการให้ความช่วยเหลือทางการเงินแก่ผู้ที่ได้รับความเสียหายจากอุทกภัยปี 2554 โดยให้การสนับสนุนสินเชื่อดอกเบี้ยต่ำพิเศษแก่ผู้ประกอบธุรกิจที่ได้รับผลกระทบ ทางตรงจากอุทกภัยปี 2554 และมีสถานประกอบกิจการตั้งอยู่ในเขตพื้นที่ที่มีการประกาศ เป็นพื้นที่ประสบภัยพิบัติกรณีฉุกเฉินตามระเบียบกระทรวงการคลัง 
ทั้งนี้ ผู้เข้าร่วมโครงการต้องเป็นนิติบุคคลและบุคคลธรรมดาที่ประกอบธุรกิจ ให้วงเงินสินเชื่อสูงสุด 30 ล้านบาทต่อราย คิดอัตราดอกเบี้ย 3% สูงสุด 5 ปี หลังจากปีที่ 5 คิดอัตราดอกเบี้ยปกติ สมัครขอสินเชื่อได้ตั้งแต่วันนี้ถึง 31 ธ.ค.นี้ 
นายพัชร กล่าวว่า เครือธนาคาร กสิกรไทยยังมีโครงการและบริการพิเศษเพื่อช่วยฟื้นฟูกิจการของธุรกิจที่ประสบอุทกภัยอย่างต่อเนื่อง เช่นโครงการสินเชื่อเพื่อฟื้นฟูกิจการที่ได้รับผลกระทบจากอุทกภัย สินเชื่อเพื่อฟื้นฟูกิจการสำหรับการปรับปรุงและซ่อมแซมเครื่องจักรและสถานประกอบการ จากบริษัท แฟคเตอรี แอนด์ อีควิปเมนท์ กสิกรไทย